送言上人往見徑山老十四韻
作者：張元幹
朝代：宋

paragraphs: 忽辭鼓山行，便作徑山去。
道人孤飛雲，腰包咄嗟具。
兩邊兄弟間，楊岐一條路。
禪許衆人參，院要大家住。
無是亦無非，何喜復何怒。
同粥鼓齋鐘，等燈籠露柱。
佛眼接竹庵，雲門透圓悟。
爾則有師承，心共成佛祖。
可笑世上兒，妄念分毀譽。
石火電光中，畢竟什麽處。
所得能幾多，造業不知數。
生死到頭來，請問末後句。
窮漢未必窮，富漢豈真富。
入門相見時，此話莫錯舉。